หุ้นพุ่งบวก 10 จุด
ดัชนีหุ้น บวก 10 จุดตามทิศทางตลาดตปท.-เงินไหลเข้า
29 ก.ย. 2553

ดัชนีหุ้น บวก 10 จุดตามทิศทางตลาดตปท.-เงินไหลเข้า
ตลาดหลักทรัพย์ไทยเปิดทำการอย่างสดใสในภาคเช้านี้ปรับตัวบวกไปแล้ว 10 จุด ในทิศทางเดียวกับตลาดหุ้นต่างประเทศ โดยเฉพาะในภูมิภาคเอเชียที่ยังรับผลดีจากเงินทุนไหลเข้า ขณะที่เงินบาทเช้าวันนี้เปิดแตะ 30.50 บาท/ดอลลาร์แข็งค่าอย่างต่อเนื่อง แรงซื้อที่เข้ามาเน้นการลงทุนหุ้นขนาดใหญ่ โดยมี PTTCH ดีดตัวขึ้นมาอย่างโดดเด่นเป็นอันดับ 1 รับกระแสข่าวดีโครงการโรงแยกก๊าซ 6 ได้ใบอนุญาตแล้ว
เมื่อเวลา 10.24 น.ดัชนี SET มาอยู่ที่ 969.27 จุด เพิ่มขึ้น 10.00 จุด (+1.04%)ล่าสุดเมื่อ 10.38 น.ดัชนี SET อยู่ที่ 968.57 จุด เพิ่มขึ้น 9.30 จุด(+0.97%)
นายเกียรติก้อง เดโช นักกลยุทธ์การลงทุน บล.ซีไอเอ็มบี(ประเทศไทย)กล่าวว่า ตลาดหุ้นไทยเช้านี้รีบาวน์กลับขึ้นมา โดยได้รับแรงหนุนจากตลาดหุ้นอื่นในภูมิภาคที่ปรับตัวขึ้นกันถ้วนหน้า โดยเฉพาะตลาดหุ้นฮ่องกงรีบาวน์ขึ้นมาเกือบ 300 จุด ทำให้ Sentiment ของตลาดภูมิภาคดี และดาวโจนส์ก็ยังปรับตัวขึ้นด้วยเมื่อคืนที่ผ่านมา 
นอกจากนี้ การที่เมื่อวานนี้ดัชนีหุ้นไทยอ่อนตัวลงมา เป็นผลจากมีแรงขายของนักลงทุนออกมาจากความกังวลกระแสข่าวว่าจะมีการออกมาตรการสกัดเงินบาทแข็งค่า แต่มาวันนี้นักลงทุนเห็นว่าไม่ได้มีอะไร ตลาดฯจึงรีบาวน์กลับขึ้นไป
ทั้งนี้ หุ้นที่นำตลาดฯ เป็นหุ้น PTTCH และ TRUE ที่มีแรงซื้อเข้ามาหนาแน่นในเช้านี้ อย่างไรก็ดี ยังมีการเก็งหุ้นในกลุ่มแบงก์เพื่อรับคาดการณ์ผลประกอบการงวดไตรมาส 3/53 ที่มองว่า 4-5 แบงก์ใหญ่จะออกมาดี
พร้อมให้กรอบการแกว่งวันนี้ไว้ที่ 965-970 จุด